Lokval gestel vir twee met olifanttande(Foto: Verskaf) ’n Egpaar het Donderdag in die landdroshof in Bloemfontein, Vrystaat, verskyn vir die besit en verkoop van olifanttande. Jan Marthinus Blomerus (44) en Susan Carol Blomerus (43) is op borgtog van R1 500 elk vrygelaat en sal na verwagting weer op 24 Februarie in die hof verskyn. Volgens kapt. Christopher Singo, polisiewoordvoerder, het die Valke Woensdag inligting ontvang oor twee verdagtes wat olifanttande in Bloemfontein wou verkoop. “Die Valke het ’n lokval vir die verdagtes gestel deur voor te gee om die olifanttande by die verdagtes te koop,” sê Singo. “Die verdagtes het ingestem en die lede van die Valke ontmoet. Tydens die ontmoeting het die verdagtes twee olifanttande ter waarde van R60 000 aan die lede van die Valke gewys.” Die verdagtes is net daar en dan in hegtenis geneem.